Folketing
2006-10-11

Jeg må i virkeligheden sige, at jeg tager det som en stor ære fra spørgerens side, at jeg identificeres et hundrede procent med mit parti. Det bør siges her, at Det Konservative Folkeparti ikke har ytret sig på nogen måde om, at nordjyderne selv er skyld i en lidt højere arbejdsløshedsprocent. Men det bør også her siges, at jeg som valgt i Nordjylland og i øvrigt modsat spørgeren som mindst femtegenerations nordjyde har sagt, at vi måske hjælper hinanden mest ved at stå sammen om at fortælle alle de gode ting, som ministeren også var inde på vi kan, frem for altid at sige, at der er problemer, for det kan jo blive en selvopfyldende profeti. Så det, at spørgeren ikke har forstået mit budskab ordentligt, kunne jeg godt tænke mig at høre ministerens svar på, nemlig at der tilsyneladende sker en identifikation mellem de politikere, herunder mig selv, som jeg skyder på, og så nordjyderne. For jeg har på intet tidspunkt sigtet på borgerne, jeg har sigtet på politikere, herunder mig selv, som jeg også har sagt i radioen. Beskæftigelsesministeren (Claus Hjort Frederiksen): Det understreger jo min pointe af, at jeg tror, at de folkevalgte i Nordjylland har en sag, de skal snakke med hinanden om, og hvor det er svært for os andre ligesom at drøfte mentaliteten. Selv er jeg københavner, og derfor må jeg jo erkende, at hvis mentaliteten er anderledes i Nordjylland, så kan jeg ikke rigtig udtale mig om den.